প্রথম লড়াইটা জিতে গিয়েছেন। কিন্তু অখিলেশ যাদব এ বার পোড় খাওয়া রাজনীতিকের ঢঙে বলছেন, বাবাকে হারিয়ে জেতা কোনও আনন্দের বিষয় নয়। উত্তরপ্রদেশের মুখ্যমন্ত্রীর ঘোষণা, ফেলে আসা লড়াই নিয়ে আর ভাবছেন না তিনি। লক্ষ্য এখন আসন্ন লড়াইটা। দেশের সবচেয়ে জনবহুল রাজ্যটির তখ্‌ত দখলে রাখার সেই লড়াইতে অখিলেশ যাদব আর রাহুল গাঁধী যে হাত মেলাচ্ছেন, তা নিয়ে এখন আর খুব একটা সংশয় নেই। অখিলেশের ঘনিষ্ঠ মহলের খবর, আগামী কাল অর্থাৎ বুধবারই জোটের আনুষ্ঠানিক ঘোষণা হয়ে যাচ্ছে। সপা-কংগ্রেস জোটে যোগ দিতে পারে অজিত সিংহের রাষ্ট্রীয় লোক দল (আরএলডি) এবং লালু প্রসাদের রাষ্ট্রীয় জনতা দল (আরজেডি)। ‘সাইকেল’ প্রতীক এবং সমাজবাদী পার্টির নিয়ন্ত্রণ নিজের হাতে নেওয়ার পরই সোমবার রাতে বাবা মুলায়মের বাংলোয় গিয়ে তাঁর সঙ্গে দেখা করেন অখিলেশ। কথা শেষ হওয়ার পর অখিলেশ সেই বৈঠকের ছবি টুইটও করেন। ‘নেতাজি’র প্রতি সম্পূর্ণ শ্রদ্ধা রেখেই তিনি নতুন ইনিংস শুরু করতে চাইছেন, এমন বার্তাই চারিয়ে দিতে চেয়েছেন অখিলেশ। এবং ঘরোয়া লড়াইয়ে সেখানেই ইতি টেনে জোরকদমে শুরু হয়ে গিয়েছে প্রতিপক্ষের বিরুদ্ধে যুদ্ধে ঝাঁপিয়ে পড়ার তোড়জোড়। বুধবারই সপা-কংগ্রেস জোটের আনুষ্ঠানিক ঘোষণা হয়ে যাচ্ছে বলে জোর জল্পনা লখনউয়ের রাজনৈতিক শিবিরে। ৪০৩টি আসনের মধ্যে সপা ৩০০টি আসনে লড়বে বলে শোনা যাচ্ছে। ৭৫-৮০টি আসনে লড়বে কংগ্রেস। ২৫-৩০টি আসন ছাড়া হবে আরএলডি, আরজেডি-সহ কয়েকটি ছোট দলকে। বিষয়টি নিয়ে চূড়ান্ত পর্যায়ের আলোচনা চলছে। কংগ্রেস কোন কোন আসনে লড়তে চায়, তা নিয়ে দু’দলের শীর্ষ নেতৃত্বের মধ্যে কথা চলছে বলে খবর। অজিত সিংহের আরএলডি-কে পশ্চিম উত্তরপ্রদেশেই বেশি আসন দেওয়া হবে বলে শোনা যাচ্ছে। আর লালুপ্রসাদের আরজেডি’র পছন্দ বিহার লাগোয়া অর্থাৎ উত্তরপ্রদেশের পূর্বাঞ্চলের কিছু আসন। আরএলডি এবং আরজেডি শেষ পর্যন্ত জোটে যোগ দিচ্ছে কি না, তা চূড়ান্ত নয়। কিন্তু সপা-কংগ্রেস জোট প্রায় চূড়ান্ত। ‘সাইকেল’ তথা সপার কর্তৃত্ব অখিলেশের হাতেই থাকছে, এ কথা নির্বাচন কমিশন সোমবার ঘোষণা করার পরই কংগ্রেস শিবিরের উল্লাসের ছবি ধরা পড়ে। অখিলেশ অনেক দিন ধরেই কংগ্রেসের সঙ্গে জোট বাঁধার পক্ষে সওয়াল করছিলেন। মুলায়ম সে প্রচেষ্টা ভেস্তে দিয়ে একতরফা প্রার্থীতালিকা ঘোষণা করে দিয়েছিলেন। তাই সপায় মুলায়ম জমানার ইতি ঘটতেই উত্তরপ্রদেশের কংগ্রেস সমর্থকরা উচ্ছ্বসিত হয়ে ওঠেন। রাজ্যের বিভিন্ন এলাকায় কংগ্রেস কর্মী-সমর্থকদের তরফে হোর্ডিং-ব্যানার ঝুলিয়ে জোটের জয়ধ্বনি দেওয়া শুরু হয়। সপা সূত্রের খবর, জোটের প্রচারের মুখও নির্ধারণ করে ফেলেছে সপা-কংগ্রেস। উত্তরপ্রদেশ জুড়ে বিভিন্ন জনসভার মঞ্চে অখিলেশ যাদব এবং রাহুল গাঁধীকে এক সঙ্গে দেখা যাবে বলে শোনা যাচ্ছে। ঠিক সে ভাবেই অখিলেশের স্ত্রী তথা কনৌজের সাংসদ ডিম্পল যাদব এবং রাহুল গাঁধীর বোন প্রিয়ঙ্কা গাঁধী এক সঙ্গে জনসভা করবেন। এই জোট ৩০০-র বেশি আসন নিয়ে বিজেপিকে ধরাশায়ী করতে চলেছে বলে অখিলেশ শিবিরের দাবি। অখিলেশের ঘনিষ্ঠ মহল সূত্রের খবর, তিনি মঙ্গলবার পশ্চিমবঙ্গের মুখ্যমন্ত্রী তথা তৃণমূলনেত্রী মমতা বন্দ্যোপাধ্যায়কে ফোন করেছিলেন। মমতার কাছ থেকে অখিলেশ আশীর্বাদ চেয়ে নিয়েছেন বলে খবর। তৃণমূলনেত্রী নতুন সপা সুপ্রিমোকে জানিয়ে দিয়েছেন, তিনি সব রকম ভাবে পাশে থাকবেন। উত্তরপ্রদেশের নির্বাচনে সপা-কংগ্রেস জোটকে সমর্থন করলেও, এ বার তৃণমূল নিজে কোনও প্রার্থী দেবে না বলেও শোনা যাচ্ছে।